ยืนยันเดินหน้าฟ้องเรียกค่าเสียหายบริษัทเอกชนที่ปล่อยให้เกิดน้ำมันรั่วทะเลจังหวัดระยองไม่มีการปกป้องเอกชนแต่อย่างใด
การประชุมสภาผู้แทนราษฏร นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม ตอบกระทู้ถามสดของนางสาวเบญจา แสงจันทร์ ส.ส.บัญชีรายชื่อ พรรคก้าวไกล กรณีน้ำมันดิบรั่วไหลที่จังหวัดระยองว่า จากการลงพื้นที่เมื่อสุดสัปดาห์ที่ผ่านมา พบว่าคราบน้ำมันเป็นเพียงแผ่นฟิล์มบางๆ ไม่เหมือนกับน้ำมันรั่วเมื่อปี 2556 ที่อ่าวพร้าว ซึ่งจากข้อมูลวานนี้ (2 ก.พ.65) พบว่าปะการังมีสภาพสมบูรณ์ อย่างไรก็ตาม ยืนยันว่าไม่มีทางที่จะปกป้องบริษัทเอกชนดังกล่าวแน่นอนจะเดินหน้าฟ้องร้องเรียกค่าเสียหายที่เกิดขึ้นสำหรับสารที่ใช้กำจัดน้ำมันนั้น มีองค์ประกอบไฮโดรคาร์บอนที่สามารถรวมตัวกับน้ำและน้ำมันได้ และเมื่อสารควบรวมกันแล้วจะทำให้น้ำมันแตกตัวลงระดับที่ตาเปล่ามองไม่เห็นก่อนที่จุลินทรีย์ในทะเลจะกัดกินก้อนน้ำมันขนาดเล็กดังกล่าวในเวลา 1-2 เดือน ถือว่าสารที่ใช้ปลอดภัยระดับหนึ่ง ไม่ต่างจากน้ำยาล้างจานที่ใช้ในครัวเรือนซึ่งใช้สารดังกล่าวไป 8.5 หมื่นลิตร